Log alam Yerusalem la denër kwaj luu luu bë,
“Maḳ yiḳ mehö sën denesero yi in bë dengis yi menadiiḳ lo saga?
Ham lë!
Nare ranġah menenër ġaġek rëḳ su denenër ġaġek ti raḳ yi rë!
In maḳ alam ggev deraḳ ni bë yi Kerisi yönon ma va?
Rëḳ mu hil araḳ mehö sënë yi nyëġ ni,
gaḳ bë Kerisi berup,
og hil su rëḳ ajaḳ yi nyëġ ni rë!”
Lob Yesu nedo dub-vabuung-böp ḳatum ayo metateḳin ġaġek vu alam,
genër ranġah bë,
“Ham raḳ sa niġ,
beham raḳ sa nyëġ ni!
Rëḳ sa su yam yoh vu senġo kwaġ rë.
Gaḳ mehö sën vonġ sa meseyam lo,
og ġaġek anon pin degwa yi,
rëḳ ham su raḳ ni rë.
Gaḳ saḳ seraḳ ni.
In sa nado ving yi bevonġ sa meseyam.”
Nebë saga lob sir bë denaduu yi na ḳarabus,
rëḳ su dejom yi ahon rë in yi buk yö nahën.
Alam nġahiseḳë ayoj ya timu vu yi medenër bë,
“Mesia sën bë rëḳ nam lo maḳ yiḳ yi sënë!
Gaḳ mehö ngwë su yoh vu bë rëḳ berup megevonġ nġaa böp böp kesuu nġaa sën mehö agi nevonġ-ë rë.”
Alam Parisai denġo alam denenër ġaġek aggagga nebë sënë raḳ Yesu,
lom losho alam-deneḳo-seriveng hir ggev lo devonġ ahëvavu la deya in bë denaduu na ḳarabus.
Lob Yesu nër bë,
“Yiḳ sa medo buk dus teka geving ham,
log sëḳ nah mena vu yi sën vonġ sa meseyam lo.
Ham rëḳ sero sa,
rëḳ ham su rëḳ natöḳ jaḳ sa rë.
Lob ham su yoh vu bë na nyëġ sën sena medo lo rë.”
Lob alam Yuda yö denër vu sir bë,
“Rëḳ na tena gehil su ayoh vu bë rëḳ natöḳ vu yi rë?
Maḳ rëḳ na vu hil alam vu alam Grik hir nyëġ betahu alam Grik-a?
Om sën nër bë,
‘Ham rëḳ sero sa,
rëḳ ham su rëḳ natöḳ vu sa rë’—ë?
Log nër ving bë,
‘Ham su yoh vu bë rëḳ na nyëġ sën sena medo lo rë’.
Ma maḳ ġaġek sënë degwa nebë va?”
Dus raḳ bë Buk-vabuung saga yi buk govek na,
lob yi buk böpata sën deneseggi hus lo verup,
lob Yesu kedi nare getahi bë,
“Bë mehöti ayo bev in bël,
og nam nanum vu sa!
Saga yoh vu sën dekevu meneggëp loḳ Anutu-yi-ḳapiya lo nebë:
Bël-mala-tumsën-yi rëḳ benguv doḳ mehöti sën ayo nam timu vu sa lo ayo rot megeto mena.”
Nër raḳ Anon Vabuung sën bë rëḳ bo vu alam sën ayoj na timu vu yi lo.
In vu buk saga Anon Vabuung su yam rë,
in Anutu nahën gesu ḳo Yesu raḳ yah vu yi rë.
Alam la denġo ġaġek saga,
lob denër bë,
“Maḳ mehö sënë,
yi Mehö-nenër-ġaġek-ranġahsën ti sën hil neheġin-ë lo yönon.”
Gesir vahi denenër ngwë nebë,
“Yi Mehö sën Anutu ggooin raḳ in bë geḳo hil nah lo.”
Loḳ vahi denenër bë,
“Mu maḳ Kerisi su rëḳ berup gëp Galilea rë!
In dekevu ġaġek raḳ Kerisi meneggëp loḳ Anutu-yi-ḳapiya bë Davit yi mewis,
om yö rëḳ berup gëp nyëġ Betlehem sën Davit yi nyëġ lo.”
Nebë saga lob alam devasuh sir ya yu luu in Yesu.
Vahi bë degeḳo yi na ḳarabus,
rëḳ ti su jom yi ahon rë.
Nebë saga lob ahëvavu deyah medeya vu alam-deneḳo-seriveng hir ggev losho alam Parisai ggökin.
Lob alam Parisai deloḳ tepëḳ vu sir bë,
“Ham su ḳo yi yam rë in va?”
Rëḳ ahëvavu denër yah bë,
“Mehöti su nenër ġaġek nebë sën mehö agi nenër-ë wirek rë!”
Loḳ alam Parisai denër yah vu sir nebë,
“Kuungin ham ving-a?
Maḳ ham lë bë he ggev los Parisai ti ayo ya timu vu yi?
Ma!
Rëḳ alam meris sënë desepa loḳ yi in su deraḳ horek ni rë,
om Anutu rëḳ gevonġ bemalaj nama.”
Loḳ sir ti sën Nikodemus,
sën wirek ya vu Yesu buk lo,
nër vu sir bë,
“Maḳ hil horek nër bë hil ġevonġ ġaġek vu mehöti meris mu?
Ma!
Hil ġanġo yi ġaġek namuġin,
behil ajaḳ nġaa sën vonġ lo ni nivesa rë,
loḳ mëm.”
Rëḳ denër ġaġek yah vu yi bë,
“Maḳ honġ Galilea ti ving-a?
Bë ġenatevin Anutu-yi-ḳapiya nivesa,
og rëḳ ġejaḳ ni nabë alam-denenër-ġaġek-ranġahsën ti su rëḳ berup gëp distrik Galilea rë.”
Log deketëḳin sir medeyah medeya bej.